*****

ΚΑΝΟΝΙΣΜΟΣ (ΕΟΚ) αριθ. 1389/90 ΤΗΣ ΕΠΙΤΡΟΠΗΣ

της 23ης Μαΐου 1990

σχετικά με τον τρόπο διαχείρισης κοινοτικής ποσόστωσης για τις μελάσες που προέρχονται από τα κράτη της Αφρικής της Καραϊβικής και του Ειρηνικού (κράτη ΑΚΕ) ή από τις υπερπόντιες χώρες και εδάφη (ΥΧΕ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 715/90 του Συμβουλίου της 5ης Μαρτίου 1990 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων καταγωγής των κρατών ΑΚΕ ή των υπερποντίων χωρών και εδαφών (1), και ιδίως τα άρθρα 1, 17 και 27,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (2), όπως τροποποιήθηκε τελευταία από τον κανονισμό (ΕΟΚ) αριθ. 1069/89 (3),

Εκτιμώντας:

ότι ο κανονισμός (ΕΟΚ) αριθ. 715/90 προβλέπει στο άρθρο 17 ότι η εισφορά που επιβάλλεται κατά την εισαγωγή μελασών που προέρχονται από τα κράτη ΑΚΕ ή ΥΧΕ και υπάγονται στον κωδικό ΣΟ 1703 μειώνονται κατά 0,50 Ecu ανά 100 χιλιόγραμμα και ότι δεν εισπράττεται όταν είναι μικρότερη ή ίση με 0,50 Ecu ανά 100 χιλιόγραμμα· ότι το εν λόγω προτιμησιακό καθεστώς εφαρμόζεται στα πλαίσια ενός συνολικού ορίου 600 000 τόνων ανά περίοδο εμπορίας που στο εξής θα καλείται «ποσόστωση»·

ότι είναι, ιδίως, απαραίτητο να εξασφαλισθεί, για όλους τους εισαγωγείς της Κοινότητας, ίση και συνεχής πρόσβαση στην εν λόγω ποσόστωση καθώς και η εφαρμογή, άνευ διακοπής, του συντελεστή που προβλέπεται για την ποσόστωση αυτή σε όλες τις εισαγωγές του εν λόγω προϊόντος σε όλα τα κράτη μέλη έως ότου εξαντληθεί η ποσόστωση· ότι είναι σκόπιμο να ληφθούν τα κατάλληλα μέτρα για να εξασφαλισθεί η από κοινού και αποτελεσματική διαχείριση της εν λόγω ποσόστωσης και συγχρόνως να προβλεφθεί η δυνατότητα ανάληψης από την ποσόστωση των αναγκαίων ποσοτήτων που αντιστοιχούν στις πραγματικές εισαγωγές · ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής·

ότι το πρωτόκολλο αριθ. 1 που επισυνάπτεται στην τέταρτη σύμβαση ΑΚΕ-ΕΟΚ της Λομέ ορίζει την έννοια του «προϊόντος καταγωγής» και τις διοικητικές μεθόδους συνεργασίας που ισχύουν για το εν λόγω προϊόν·

ότι, επειδή το Βέλγιο, οι Κάτω Χώρες και το Λουξεμβούργο είναι ενωμένα και εκπροσωπούνται από την οικονομική ένωση Μπενελούξ, κάθε ενέργεια που αφορά τη διαχείριση της ποσόστωσης μπορεί να πραγματοποιείται από ένα από τα μέλη της ένωσης αυτής ·

ότι το άρθρο 17 του κανονισμού (ΕΟΚ) αριθ. 715/90 περιέχει διατάξεις που εφαρμόζονται από τις 2 Ιουνίου 1989· ότι, ελλείψει καθορισμένης μεθόδου διαχείρισης, οι ενδιαφερόμενοι δεν μπορούσαν μέχρι τώρα να ζητούν την εφαρμογή του προτιμησιακού καθεστώτος· ότι, κατά συνέπεια, πρέπει να προβλεφθούν διατάξεις οι οποίες να εφαρμόζονται από την ημερομηνία αυτή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η εισφορά κατά την εισαγωγή στην Κοινότητα μελασών καταγωγής κρατών της Αφρικής, της Καραϊβικής και του Ειρηνικού ή των υπερπόντιων χωρών και εδαφών μειώνεται στο επίπεδο και εντός του ορίου της ποσόστωσης που προβλέπονται στο άρθρο 17 του κανονισμού (ΕΟΚ) αριθ. 715/90 ως εξής:

1.2.3.4.5 // // // // // // Αύξων

αριθμός // Κωδικός ΣΟ // Περιγραφή εμπορευμάτων

// Όγκος της ποσόστωσης

σε τόνους ανά

περίοδο εμπορίας (1) // Μείωση της

εισφοράς (2) // // // // //

// 09.1631

// 1703 10 00

1703 90 00 // Μελάσες από ζαχαροκάλαμο

Άλλες μελάσες

// 600 000

// 0,50 Ecu ανά 100 kg // // // // //

(1) Όγκος που εφαρμόζεται από την 1η Ιουλίου ενός έτους έως τις 30 Ιουνίου του επόμενου έτους.

(2) Η εισφορά δεν εισπράττεται όταν είναι μικρότερη ή ίση με 0,50 Ecu ανά 100 kg.

2. Για την εφαρμογή του παρόντος κανονισμού, ο ορισμός της έννοιας του «προϊόντος καταγωγής» και των διοικητικών μεθόδων συνεργασίας περιλαμβάνεται στο πρωτόκολλο αριθ. 1 το οποίο επισυνάπτεται στην τέταρτη σύμβαση ΑΚΕ-ΕΟΚ της Λομέ.

Άρθρο 2

Η διαχείριση της ποσόστωσης που αναφέρεται στο άρθρο 1 πραγματοποιείται από την Επιτροπή η οποία μπορεί να λάβει κάθε διοικητικό μέτρο που είναι απαραίτητο για να εξασφαλισθεί η αποτελεσματική διαχείριση.

Άρθρο 3

1. Για να επωφεληθεί του προτιμησιακού καθεστώτος, ο εισαγωγέας πρέπει να προσκομίσει στις αρμόδιες αρχές του κράτους μέλους εισαγωγής δήλωση θέσης σε ελεύθερη κυκλοφορία η οποία να περιλαμβάνει σχετική αίτηση για το προϊόν που αναφέρεται στον παρόντα κανονισμό. Οι αρμόδιες αρχές του κράτους μέλους αυτού, εφόσον αποδεχθούν την εν λόγω δήλωση, κοινοποιούν στην Επιτροπή τις αιτήσεις για ανάληψη των σχετικών ποσοτήτων από την ποσόστωση.

2. Η αίτηση ανάληψης με ένδειξη της ημερομηνίας αποδοχής της δήλωσης θέσης σε ελεύθερη κυκλοφορία διαβιβάζεται αμέσως στην Επιτροπή.

3. Οι αναλήψεις ορίζονται από την Επιτροπή σε συνάρτηση με την ημερομηνία αποδοχής των δηλώσεων θέσης σε ελεύθερη κυκλοφορία εκ μέρους των αρμοδίων αρχών του κράτους μέλους εισαγωγής και στο μέτρο που το επιτρέπει το διαθέσιμο υπόλοιπο.

Κάθε ποσότητα που δεν έχει αναληφθεί επιστρέφεται το γρηγορότερο δυνατόν στην ποσόστωση της περιόδου εμπορίας στο πλαίσιο της οποία είχε εγκριθεί.

Όταν οι ποσότητες είναι μεγαλύτερες από το διαθέσιμο υπόλοιπο της ποσόστωσης, η κατανομή πραγματοποιείται ανάλογα με τις αιτήσεις. Η Επιτροπή ενημερώνει το ταχύτερο δυνατόν τα κράτη μέλη σχετικά με τις ποσότητες που έχουν αναληφθεί.

Άρθρο 4

Κάθε κράτος μέλος εγγυάται στους εισαγωγείς του προϊόντος αυτού ίση και συνεχή πρόσβαση στην ποσόστωση ώσπου να εξαντληθεί το υπόλοιπο της ποσόστωσης.

Άρθρο 5

1. Όσον αφορά τις ποσότητες μελάσας καταγωγής κρατών ΑΚΕ ή ΥΧΕ για τις οποίες η δήλωση θέσης σε ελεύθερη κυκλοφορία έγινε αποδεκτή από τις τελωνειακές αρχές του κράτους μέλους εισαγωγής κατά τις περιόδους από 2 Ιουνίου έως 30 Ιουνίου 1989 και από 1ης Ιουλίου 1989 έως 30 Ιουνίου 1990, η υπαγωγή στο προτιμησιακό καθεστώς που αναφέρεται στο άρθρο 17 του κανονισμού (ΕΟΚ) αριθ. 715/90 πραγματοποιείται μετά από γραπτή αίτηση, εντός των ορίων της αντίστοιχης ποσόστωσης, υπό μορφή επιστροφής κατά την έννοια του κανονισμού (ΕΟΚ) αριθ. 1430/79 του Συμβουλίου (1) και εφόσον έχει εισπραχθεί η εισφορά κατά την εισαγωγή και πληρούνται όλες οι προϋποθέσεις στις οποίες υπόκειται το προτιμησιακό καθεστώς.

2. Η αίτηση που αναφέρεται στην παράγραφο 1 υποβάλλεται από τον εισαγωγέα στις αρμόδιες αρχές του κράτους μέλους εισαγωγής εντός της προθεσμίας που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 1430/79 και συνοδεύεται από τα απαραίτητα έγγραφα.

3. Η ποσόστωση καθορίζεται σε 50 000 τόνους για τις δηλώσεις θέσης σε ελεύθερη κυκλοφορία που έγιναν αποδεκτές κατά την περίοδο από τις 2 Ιουνίου έως τις 30 Ιουνίου 1989.

4. Οι αιτήσεις επιστροφής γίνονται αποδεκτές από την Επιτροπή ανάλογα με την ημερομηνία υποβολής των εν λόγω αιτήσεων στις αρμόδιες αρχές των κρατών μελών και στο μέτρο που το διαθέσιμο υπόλοιπο το επιτρέπει.

5. Η Επιτροπή ενημερώνει τα κράτη μέλη σχετικά με την κατανομή των ποσοτήτων.

Άρθρο 6

Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.

Άρθρο 7

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1990, εξαιρουμένου του άρθρου 5 που εφαρμόζεται από τις 2 Ιουνίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαΐου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 30. 3. 1990, σ. 85.

(2) ΕΕ αριθ. L 177 της 1. 7. 1981, σ. 4.

(3) ΕΕ αριθ. L 114 της 27. 4. 1989, σ. 1.

(1) ΕΕ αριθ. L 175 της 12. 7. 1979, σ. 1.